钦定古今图书集成/明伦汇编/官常典/第535卷 > 胡美
## 钦定古今图书集成/明伦汇编/官常典/第535卷 > 胡美

按《明外史》本传：芙沔阳人。初名廷瑞，避太祖字，易名
美。为陈友谅江西行省丞相，守龙兴。太祖既下江州，
遣使招谕美，美遣宣使郑仁杰诣九江请降，且请无
散部曲。太祖初难之，刘基蹴所坐胡床，太祖悟，乃许
之。赐书报曰：“郑仁杰至，言足下有效顺之诚，此足下
明达也。又恐分散所部属他将，此足下过虑也。吾起
兵十年，奇才英士，得之四方多矣。有能审天时，料事机，不待交兵，挺然委身来者，尝推赤心以待，随其才
任使之，兵少则益之以兵，位卑则隆之以爵，财乏则
厚之以赏，安肯散其部伍，使人自疑，负来归之心哉！”
且以陈氏诸将观之，如赵普胜骁勇善战，以疑见僇，
猜忌若此，竟何所成？近建康龙湾之“役，予所获长张、
梁铉、彭指挥诸人，用之如故，视吾诸将，恩均义一。长
张破安庆水寨，梁铉等攻江北，并膺厚赏。此数人者，
其自视无复生理，尚待之如此，况如足下，不劳一卒
以完城来归者耶？然得失之机，间不容发，足下当早
为计。”美得书，乃遣康泰至九江来降。太祖遂发九江，
如龙兴，至樵舍，以陈氏所授《丞相印》及军民粮储之
数来献，迎谒于新城门，慰劳之，俾仍旧官，改龙兴为
洪都府。美之降也，同佥康泰、平章祝宗不欲从，美微
言于太祖。太祖命将其兵从徐达征武昌。二人遂叛，
攻陷洪都。达等还兵击定之，祝宗走死，执康泰归于
建康。太祖以泰为美甥，赦勿诛。美遂从征武昌，复与
达等率马步舟师取淮东，进伐张士诚，下湖州，围平
江。别将取无锡，降莫天祐。师还，加荣禄大夫。其冬命
为征南将军，率师由江西取福建。谕之曰：“汝以陈氏
丞相来归，事吾数年，忠实无过，故命汝总兵取闽。左
丞何文辉为尔副，参政戴德听调发。二人虽皆吾亲
近，勿以其故废军法。闻汝尝攻闽中，宜深知其地里
险易。今总大军攻围城邑，必择便利可否为进退，无
失机宜。”美遂渡杉关，下光泽，邵武守将李宗茂以城
降。次建阳，守将曹复畴亦降。进围建宁，守将同佥达
里麻、参政陈子琦谋坚守以老我师，美数挑战不出，
急攻之，乃降。整军入城，秋毫无所犯。执子琦等送京
师，获将士九千七百馀人，粮糗马畜称是。会汤和等
亦取福州、延平，美遂进克兴化，遣降将谕降汀、泉诸
郡，福建悉平，美留守其地。寻召还，从幸汴梁。太祖即
位，以美为中书平章、同知詹事院事。洪武三年冬，论
功封豫章侯，食禄千五百石，予世券，诰词以《窦融归
汉》为比。十三年改封临川侯。董建潭府于长沙。太祖
榜列勋臣，谓“持兵两雄间，可观望而不观望来归者
七人。”七人者，韩政、曹良臣、杨璟、陆聚、梅思祖、黄彬及
美，皆封侯。美与璟有方面勋，帝遇之尤厚。十七年，美
坐乱宫伏诛。二十三年，李善长败，手诏条列奸党，言
“美因长女为贵妃，偕其子婿入乱宫禁。事觉，子婿刑
死，美赐自尽”云。